גדעון שני

גדעון שני (נולד ב-13 בנובמבר 1938) הוא צייר ופסל ישראלי. זוכה באות יקיר באר שבע לשנת 2006.

==ביוגרפיה==
שני נולד וגדל בכפר סבא. הוא בעל תואר ראשון בכלכלה מאוניברסיטת בר-אילן, תואר שני במדעי החברה והמתמטיקה מאוניברסיטת חיפה, בוגר בית הספר לפיקוד ומטה, מוסמך המכללה לביטחון לאומי ובוגר המרכז לאומנות חזותית במכללה האקדמית לחינוך קיי.

== פעילות קהילתית ==
שני שרת כעשרים ושתים שנה בצה"ל, בהנדסה קרבית והשתחרר כמפקד בסיס בדרגת אלוף-משנה. הקים את חברת "כתר תובלה" בכימיקלים לישראל וניהל אותה, עבד כעשרים ושתים שנה במשרד הביטחון כמנהל חטיבה. מזה שלושה עשורים הוא מקדיש את זמנו לפעילות קהילתית וציבורית התנדבותית: כחבר הוועד המנהל של ארגון 'צוות' של גמלאי צה"ל הרחיב את מעגלי התעסוקה והחינוך. נטל חלק בפעילויות קידום למען המרכז לבריאות הנפש, ובעמותה לגיוס תרומות למרכז הרפואי 'סורוקה'. כיהן 4 שנים בוועדה הקרואה בירוחם בניהולו של עמרם מצנע, מילא 5 שנים תפקיד של סגן וממלא מקום ראש מועצת עומר (1992–1997). מכהן כיושב הראש ועדת הביקורת וחבר הוועד המנהל באוניברסיטת בן-גוריון.

== ציור ופיסול ==
שני החל לצייר לראשונה עם יציאתו לגמלאות בשנת 2005. את הכשרתו בציור רכש, במרכז לאומנות חזותית, במכללה האקדמית לחינוך קיי בבאר שבע וסיים את לימודיו כמדריך מוסמך בכיר לאמנות. הוא מצייר בסגנון ריאליסטי, משתמש בצבעי מים, בצבעי אקריליק ובעיקר בצבעי שמן. תחום ציוריו רחב ומגוון ואפשר למצוא ביניהם ציורי נוף, דומם ודיוקנאות, כאשר הוא מתרכז בעיקר בנופי הנגב על צבעיהם המיוחדים. במהלך השנים מאז 2005 הציג מציוריו ב-17 תערוכות יחיד והשתתף ב-50 תערוכות קבוצתיות שהתקיימו בישראל ומחוצה לה (בפינלנד - 2010, לונדון - אוגוסט 2010, וופרטל - יוני 2011, וברומא - ספטמבר 2015). בשנת 2007 התקבל לאגודת הציירים והפסלים בישראל. בשנת 2012 נבחר ליו"ר אגודת הפסלים והציירים של באר שבע והנגב.

בין השנים 2012–2016 יוצר שיתופי פעולה בין אגודת הפסלים והציירים של באר שבע והנגב לאגודות אמנים ברחבי הארץ. במקביל מלמד אמנות בהתנדבות במרכז לבריאות הנפש באר שבע. עבודתו שואבת את חומריה מיופיים הקסום של נופי הדרום אליהם התוודע לראשונה בעת שירותו בצה"ל. מאז במשך למעלה מ-50 שנה, הפכו לסביבת חייו הפיזית, המנטלית והרגשית.

בשנת 2015 החל לפסל. את השכלתו רכש בסטודיו של הפסלת ציפי בירן. פסליו עוסקים בדיוקנאות אקספרסיביים ומושפעים רבות מסיפורי התנ"ך, מהם הם שואבים תמות של גבורה והקרבה. יצירתו מעוגנת במסורת הפיסול הריאליסטי: הוא מפסל בחימר ומשלים את יציקת הפסלים בברונזה ופוליאסטר.

הפסלים "שמשון מכה בלחי חמור טריה" ו"מבחן המים של השופט גדעון" שיצר שני נמצאים דרך קבע בגלריית "משרד" בתל אביב.

===תערוכות יחיד===
* 2008 - דיוקן ונוף, הספרייה העירונית בבאר שבע, אוצר ישראל רבינוביץ
* 2010 - כביש 40, הספרייה העירונית בבאר שבע, אוצרת מרגלית שלי
* 2011 - מרקם דרומי, גני עומר, עומר, אוצרת רות פלדי
* 2012 - מסע בכביש 40, היכל התרבות, אריאל, אוצרת רחל זיו
* 2012 - סובב באר שבע, מכללת קיי כפר סבא, אוצר ישראל רבינוביץ
* 2013 - גבעות גורל 2, הבית בדפנה, עומר, אוצרת פאולה עובדיה
* 2013 - 3 ציירים מדבר 1, גלריית הגבעה, מיתר, אוצרת ד"ר רחל קרופ
* 2013 - ישובי גורל, בית האמנים בנגב, באר שבע, אוצרת יהודית מאיר
* 2014 - צניחת החומר ביד היוצר, גלריית קיי, באר שבע, אוצרים ישראל רבינוביץ ותמר טנא
* 2014 - פריצת דרך, מוזיאון מרכז ג'ו אלון, אוצרות חווי פיינגולד ותמר טנא
* 2015 - צליל וצבע, מוזיאון החאן, אשקלון, אוצרת חנה רביב
* 2016 - מאין מקום לשום מקום, בית שאגאל, חיפה, אוצרת תמר טנא
* 2016 - בין באר שבע למעבר יבוק, גלריית האגם, רעננה, אוצרת אורית לוטרינגר
* 2018 - שני ציירים ועוד צייר, בית שאגאל, חיפה, אוצרת רותי סגל

===תערכות קבוצתיות===
ציוריו הוצגו בתערוכות קבוצתיות שנערכו בין היתר במשכן לאמנויות הבמה באר שבע (אוקטובר 2012), גלריית עמיעד בתל אביב (פברואר 2013), תיאטרון הבימה בתל אביב (דצמבר 2014), גלריית עמק חפר (פברואר 2017), בית שאגאל בחיפה (פברואר 2018), תיאטרון גבעתיים (מאי 2018), בנק הפועלים בתל אביב (מאי 2018) בית האומנים בכפר סבא (דצמבר 2018).

== תארים והישגים ==
* בשנת 2006 הוענק לו עיטור יקיר העיר באר שבע.
* בשנת 2007 הוענק לו עיטור יקיר צוות.
* בשנת 2010 קיבל את מדליית הכסף של הפדרציה העולמית WVF (ארגון הווטרנים העולמי) השייך לאונסק"ו.
* בשנת 2014 הוענק לו עיטור מגן ראש העיר באר שבע לארגונים מצטיינים.

== חיים אישיים ==
שני אלמן, היה נשוי לד"ר אסתר שני, אב לשתי בנות.

== קישורים חיצוניים ==
* [https://www.kfar-saba.muni.il/_Uploads/ProtocolFiles/moaza070218-nis2.pdf קורות חיים]
* [http://www.gideonshani.com גדעון שני - אתר]
* [http://www.tarbut-blog.cet.ac.il/2013/06/גדעון-שני-סימני-דרך/ גדעון שני – סימני דרך], באתר תרבות.il
* יורם מארק-רייך, [https://web.archive.org/web/20190119121505/https://www.kedailadaat.com/ZARKOR_02092018.html זרקור על האמן גדעון שני], באתר כדאי לדעת
* [http://he.artistssite.com/archives/944 גדעון שני – צייר ופסל], באתר Artists site
* [https://www.artistks.com/gidon-shani גדעון שני], באתר אמן בעירו, אמני כפר סבא
* [http://cafe.themarker.com/post/3450649/ מחווה לפיסול שנות ה-20 עד ה-50 בגלריה משרד], (קפה דה מרקר)
* [https://www.artbeat.co.il/Exhibition.php?ind=5749#.XDn4AlwzY2w מחווה לפסלי העבר בגלריה משרד], (ארטביט)
* [http://directors.dundb.co.il/Details/Director.aspx?id=wZ5yml1iHqklz%2FkI0UFUIw%3D%3D&name=גדעון+שני גדעון שני], באתר הדירקטורים

== הערות שוליים ==

קטגוריה:ציירים ישראלים
קטגוריה:פסלים ישראלים
קטגוריה:יקירי באר שבע
קטגוריה:בוגרי המכללה לביטחון לאומי
קטגוריה:אלופי-משנה בצה"ל
קטגוריה:סגני ראשי רשויות מקומיות בישראל
קטגוריה:דירקטורים ישראלים
קטגוריה:בוגרי המכללה האקדמית לחינוך ע"ש קיי
קטגוריה:בוגרי אוניברסיטת בר-אילן
קטגוריה:ישראלים שנולדו ב-1938